Jonathan Nwadiomimi er 23 år og fra Nigeria. Han ankom til Italien i 2013 efter en farefuld rejse via Libyen og over Middelhavet.

Men italienerne ville ikke give ham asyl, og så besluttede Jonathan Nwadiomimi at rejse til Sverige, hvor han har familie. Men da han nåede til Danmark, blev han stoppet af politiet, fordi han ikke havde pas eller papirer til at rejse rundt i Europa.

Jonathan Nwadiomimi valgte derfor at søge asyl i Danmark i april 2015. Ifølge den såkaldte Dublin-forordning, skal en asylansøger som Jonathan Nwadiomimi ellers have sin sag behandlet i det første land, hvor han bliver registreret. Og det vil i hans tilfælde sige Italien. Men Nwadiomimi besluttede alligevel, at forsøge at få asyl i Danmark.

- Jeg havde ikke noget sted at sove i Italien og havde ikke noget arbejde. Jeg havde ikke nogen at støtte mig til. Og så valgte jeg at rejse videre for at se, om jeg kunne blive accepteret i et andet land, siger Jonathan Nwadiomimi.

Ifølge Jonathan Nwadiomimi er hans historie ikke et enestående eksempel – det er noget, som mange andre også gør. Når man har rejst så langt som Jonathan Nwadiomimi og andre migranter og flygtninge fra Afrika og Mellemøsten, så lader man sig ikke stoppe af de europæiske regler.

- Selvfølgelig kender jeg reglerne. Men de er ikke en løsning for mig. Mine omstændigheder gør, at jeg ikke har andre muligheder, end at forsøge igen. Efter et afslag må man finde et nyt land at søge asyl i. Det er helt normalt, og det er der mange, der gør, forklarer Jonathan Nwadiomimi til TV2.dk

TV2.dk har forsøgt at finde ud af, hvor mange asylansøgere, der som Jonathan Nwadiomimi har søgt asyl i Italien og så rejst videre til Danmark. Men Udlændingestyrelsen har ikke tallet. Det er Rigspolitiet, der i sidste ende skal sende de asylansøgere ud, der jævnfør Dublin-forordningen skal have deres sag prøvet i et andet land. Men Rigspolitiet kan ikke oplyse, hvor mange de rent faktisk har sendt ud i år. I 2014 var antallet af udlændinge, der blev sendt til Italien i medfør af Dublin-forordningen 163. Det tal kom frem, efter et spørgsmål stillet i Folketinget af Venstres Karsten Lauritzen.

Nuværende justitsminister, Mette Frederiksen, siger, at Dublin-forordningen fungerer godt, men at Europa lige nu er udsat for et stort pres på grund af en voksende flygtningestrøm.

- Der er et rigtigt stort pres på Europa lige nu, og det er ulykkeligt, fordi der er mange mennesker på flugt. Men hverken Danmark eller Europa kan klare hele den her opgave, og derfor er vi nød til at insistere på, at reglerne skal overholdes. Hvis man er i Danmark Illegalt og ikke har et reelt asylgrundlag, så skal man forlade Danmark.

Om Jonathan Nwadiomimi på et tidspunkt bliver sendt tilbage fra Danmark til Italien – og hvor lang tid der går, ved han ikke. Asylansøgere sidder ikke i fængsel, mens de venter på deres asyl-afgørelse, så det er ikke svært for dem at tage afsted. Hvis han bliver sendt retur til Italien, kan han i teorien rejse videre til et nyt EU-land og forsøge at få asyl der.